ඔවුන් සිතාසිටිනේ සිය සරුසාර අස්‌වැන්න ඉහළම මිලකට විකුණා කෝටිපතියන් බවට පත්ව සිටින පොළොන්නරුවේ ගොවීන් මේ මොහොතේ පවුල් පිටින් තරු හෝටලවල නිවාඩුව ගතකරන අතරවාරයේ සුද්දන් මෙන් අව්ව තපිමින් සිටින බවක්‌ද.රෝමය ගිනිගනිද්දී නීරෝ වීනා වාදනය කළා මෙන්, ශ්‍රී ලංකාව ගංවතුරේ ගිලෙද්දී දේශපාලකයන් වේදිකාවල බයිලා කියමින් සිටින්නේද.ඒ අතර හෙද, පරිපූරක සහ අතුරු වෛද්‍ය සේවාවන්ට අයත් නිලධාරීන් දසදහසක්‌ පමණ දෙනා සිය දීමනා වැඩි නොකිරීමට එරෙහිව ලබන අඟහරුවාදා සිට අඛණ්‌ඩ වැඩ වර්ජනයක්‌ දියත් කිරීමට සැරසෙන්නේය.ඒ කියන්නේ ගංවතුර නිසා ගහෙන් වැටුණු මිනිසාට ඇනීම පිණිස ගොනකු බවට පත්වීමට සෞඛ්‍ය සේවයේ මේ පිරිස්‌ බලා සිටිනා බවය.ගොන්නු නොවන්නට, ලෙඩ රෝග බහුලව පැතිරයන මෙවැනි ආපදා මොහොතක මේ ආකාරයේ තීරණවලට නොඑළඹෙති.වර්ජනය පවත්වන කාලයේ හදිසි සේවාවන් පමණක්‌ ක්‍රියාත්මක කරන බව හෙද, පරිපූරක සහ අතුරු වෛද්‍ය සේවා ඒකාබද්ධ පෙරමුණේ සම කැඳවුම්කරු සමන් රත්නප්‍රිය උන්නැහේ පවසා තිබේ.ඒ අනුව දෙගොඩතලා යන වතුරෙන් වගාබිම පාළුවී, ජීවිතයම නන්නත්තාර වී සිටින ගොවියා, වැස්‌සට, පින්නට හසුව උණ හෙම්බිරිස්‌සාව හැදී බෙහෙත් උගුරක්‌ ගැනීමට රජයේ රෝහලට පැමිණි විට ඔහුව පිළිගෙන ප්‍රතිකාරයට මේ උන්නැහේලා සූදානම් නැත.